SET สัปดาห์หน้าเสี่ยงโดนแรงขายหลังดีดกลับแรง
บล.โกลเบล็ก มองตลาดสัปดาห์หน้าคาดมีโอกาสที่จะเผชิญแรงขายทำกำไรได้อยู่ หลังดีดตัวแรงกลับมา 60-70 จุด ในช่วง 3 วันที่ผ่านมา แต่จะไม่ลงไปลึกถึงระดับต่ำสุดแล้ว เนื่องจากมองว่าแรงขายจะไม่มากเท่ากับในช่วงที่ผ่านมา พร้อมให้แนวต้าน 1,380 จุด แนวรับ 1,350 จุด
28 ส.ค. 2558

นายชัยยศ จิวางกูร ผุ้อำนวยการฝ่ายวิเคราะห์กลยุทธ์การลงทุน บล.โกลเบล็ก เปิดเผยถึงตลาดหุ้นไทยในวันนี้ (28 ส.ค.) ปรับตัวขึ้นเล็กน้อยและต่อเนื่องจากเมื่อวาน หลังจากดัชนีปรับตัวลดลงอย่างมากในช่วงที่ผ่านมา อีกทั้งยังเป็นไปตามตลาดหุ้นอื่นในภูมิภาคเอเชียที่ส่วนใหญ่มีการปรับตัวขึ้น โดยปัจจัยหนุนหลักยังคงเป็นปัจจัยด้านราคาน้ำมันที่เมื่อวานนี้ปรับตัวเพิ่มขึ้น 3 ดอลลาร์สหรัฐ/บาร์เรล เข้ามาช่วยหนุน
อย่างไรก็ตาม แม้ว่าในช่วงเช้าจะปรับเพิ่มขึ้นค่อนข้างมาก แต่ในช่วงบ่ายได้ย่อตัวลงเล็กน้อย จากแรงขายทำกำไรที่ออกมา ส่งผลทำให้ดัชนีในช่วงบ่ายย่อตัวลงแต่ยังสามารถเคลื่อนไหวในแดนบวกได้
แนวโน้มสัปดาห์หน้าคาดมีโอกาสที่จะเผชิญแรงขายทำกำไรได้อยู่ หลังจากที่ตลาดหุ้นไทยมีการดีดตัวแรงกลับมา 60-70 จุด ในช่วง 3 วันที่ผ่านมา ซึ่งแรงขายทำกำไรนั้นจะส่งผลทำให้ดัชนีตลาดหุ้นไทยมีแนวโน้มที่จะปรับตัวลดลงในสัปดาห์หน้า แต่จะไม่ลงไปลึกถึงระดับต่ำสุดแล้ว เนื่องจากมองว่าแรงขายจะไม่มากเท่ากับในช่วงที่ผ่านมา
ทั้งนี้ ปัจจัยที่ต้องติดตามในสัปดาห์หน้าเป็นปัจจัยในประเทศเป็นหลัก ได้แก่ การประกาศตัวเลขเศรษฐกิจของธนาคารแห่งประเทศไทย และการออกนโยบายกระตุ้นเศรษฐกิจของคณะรัฐมนตรี ส่วนปัจจัยต่างประเทศที่ต้องติดตามการประชุมธนาคารกลางสหรัฐฯ (FED) ในช่วงกลางเดือนก.ย.นี้ พร้อมให้แนวต้าน 1,380 จุด แนวรับ 1,350 จุด
 
หลักทรัพย์ที่มีมูลค่าการซื้อขายสูงสุด 5 อันดับแรก
PTT ปิดที่ 269.00 บาท เพิ่มขึ้น 10.00 บาท
KTB ปิดที่  18.00 บาท ลดลง 0.60 บาท
PTTEP ปิดที่  81.00 บาท เพิ่มขึ้น 6.00 บาท
KBANK ปิดที่ 178.00 บาท ลดลง  2.00 บาท
ADVANC ปิดที่ 230.00 บาท ไม่เปลี่ยนแปลง
 
ที่มา: สำนักข่าวอินโฟเควสท์